મારું એક સપનું છે કે આપણી વચ્ચેની આ વાતચીત પુસ્તક રૂપે પ્રકાશિત થાય. એટલે જ તો મેં આ ડાયરી લખવી શરૂ કરી છે. કદાચ ભવિષ્યમાં માતા બનનારી કોઈ સ્ત્રીને પણ આપણી વચ્ચેની આ વાતચીત ઉપયોગી થઈ શકે. જ્યારે હું અને તારા પપ્પા તને આ ધરતી પર લાવવાનું વિચારી રહેલા ત્યારે સાવ જોડકણા જેવા એકાદ-બે કાવ્યો મને સ્ફૂરેલાં. એ સમયે મારા મનમાં એમ હતું કે ‘બાળકાવ્યો’ લખીશ. પછી એમ થયું કે બાળક પોતે જ એક ગીત છે તેથી મારા પુસ્તકનું નામ ‘બાળક એક ગીત’ રાખીશ. આખરે તો મને તારી સાથે આ પત્રરૂપે વાતચીત કરવાનું જ વધુ યોગ્ય લાગ્યું કે જેથી હું તને આપણા પરિવારનો વિસ્તારથી પરિચય કરાવી શકું. બોલ, છે ને મજાની વાત !